# Digitalisering av undervisning og hverdag

Studentledet workshop under årskonferansen 2020

I en artikkel på forskning.no fra august 2018, argumenteres det for at god digital undervisning krever bedre pedagogikk. Forskningen som ble gjennomgått viste at mange lærere manglet den pedagogiske kompetansen som kreves dersom teknologi skal bedre undervisningen og støtte studentenes læring. Det ble påpekt at undervisning med teknologi i høyere utdanning i større grad må aktivisere studentene. Ved digitalisering av undervisningen må lærerne tenke annerledes enn det de gjør ved vanlig gruppearbeid. Organisering og kvalitet på oppgavene er svært viktig.

Dag Husebø, leder av det universitetspedagogiske arbeidet ved universitetet i Stavanger, støtter opp om dette i en artikkel på studenttorget.no. Han mener at studentene har mest læringsutbytte av forelesninger om de deltar aktivt i undervisningen. Det er opp til studentene å lære seg å bli en aktiv deltaker, men det er også opp til universitetene og undervisere å legge til rette for at det er mulig. Han forteller om hvordan digitaliserte undervisninger bidrar til denne formen for læring, og hvordan koronakrisen gjør at synet på undervisning endres.

Husebø ønsket å utfordre tanken om at forelesning er en enveiskommunikasjon, hvor foreleseren forteller og studenten lytter passivt. Dette er den tradisjonelle måten om man ser på forelesningsbegrepet. Husebø ville slå slag for en motsatt tankegang, at undervisning i høyere utdanning skal være et rom hvor studenter og universitetslærere møtes på like prinsipper.

Husebø sier at «All undervisning er en form for samhandling. Det er en toveis interaksjon» … «At studentene skal være en medprodusent av den kunnskapen som deles i rommet. Det handler ikke bare om at studentene må aktivere seg underveis i en undervisningssituasjon, men den som legger opp undervisningen må også sørge for at det er aktiviteter som studentene kan gå inn og delta i. Den som underviser må engasjere og aktivere studentene.»

Det skjer en veldig digitalisering av skole og utdanning i Norge. Den skyter skikkelig fart nå under koronasituasjonen, når alle må inn i det digitale. Man blir tvunget til å bruke de funksjonene som ligger i de ulike digitale redskaper, og disse redskapene åpner opp for at studentene i større grad kan være aktive i undervisningen.

Under pandemien, når alt av skole ble stengt, opplevde studenter, på lik linje med elever i grunnskolen, ulik kvalitet i den digitale undervisningen.

Av egen erfaring ble det lite motiverende når man i vår kom til digital undervisning på zoom, og det eneste som skjedde var at foreleser bare spurte om vi hadde det bra, og om vi hadde noen spørsmål. Derimot, i høst, har vi hatt en emneleder som har gitt oss en digital undervisning som virkelig har gitt et utbytte.

Som student spør jeg meg selv: «Hvorfor har det seg slik at det skal være så ulikt mellom de ulike foreleserne? Hvilken kompetanse bør man som student kunne forvente at en foreleser skal ha?» Det er vår utdanning det er snakk om.

Som lærerstudent ser jeg viktigheten av å ha en god digital kompetanse i tillegg til den faglige og den pedagogiske. Dette er en modell som har vært innen didaktikken en god stund, også kjent som TPACK modellen. Den er et rammeverk og en modell for å forstå og beskrive de ulike typene kunnskap lærere trenger for å kunne gjennomføre god og effektiv læring i et teknologirikt læringsmiljø. De tre kompetansene er gjensidig avhengig av hverandre i en slik sammenheng.

Dere skal nå få gå i breakoutrooms der vi har forberedt tre spørsmål til dere. Her ønsker vi at dere skal dele erfaringer og tanker. De spørsmålene vi vil at dere skal tenke på er :

Spørsmålene:

1. Hvilke krav bør det stilles til pedagogikken i digital undervisning?
2. Hvilken erfaring har dere ved deres institusjon når det gjelder digital undervisning, og hvordan har det påvirket deres hverdag?
3. Hvordan kan digital undervisning tilpasses fremtidig undervisning når vi er tilbake til hverdagen?